

**Tájékoztató**

Az Apor Vilmos Katolikus Főiskolát rendkívül komoly megtiszteltetés érte, amikor a Magyar Tudományos Akadémia, a legnagyobb hazai felsőoktatási intézmények és kutatóintézetek érdeklődésének homlokterében álló pedagógiai kutatási program pályázatának nyertesei közé került.

A 2021. szeptember 14-én megtartott nyitóünnepségen Freund Tamás, az MTA elnöke köszöntötte az idei húsz nyertes pályázót, és hangsúlyozta az Akadémiának a tudományosan megalapozott, a készségek fejlesztését, a korszerű ismeretek átadását és széles körű általános műveltséget egyaránt kínáló oktatási rendszer iránti elkötelezettségét.

Az mta.hu-n megjelent hír a program indulásáról:

<https://mta.hu/mta_hirei/a-tudomanyosan-megalapozott-oktatashoz-jarul-hozza-az-mta-kozoktatas-fejlesztesi-kutatasi-programja-111539>

Az Apor Vilmos Katolikus Főiskola kutatócsoportja négyéves kutatási pályázatot nyert el. A pályázat az iskolai kudarcoknak az első két iskolai évben történő csökkentését célozza. Címe:

„MTA-AVKF Tanulási környezet kutatócsoport kutatása – A tanulási kudarcok megelőzése a tanulási környezet átalakításával az iskolai tanulás kezdetén.”

A kitágult ingertérben az egyének közötti és egyéneken belüli képességszerkezeti különbségek jelentősen növekednek, a fejlődési egyenetlenségek és a korábbitól eltérő idegrendszeri érési folyamatok gyakoribbá válnak. Szükségessé vált a megismerő-fejlesztő szemléletben megvalósítható személyre szabott tanulási környezet kialakítása.

Kutatásunkban két, egymással összefüggő kérdéskört vizsgálunk:

1. A tanulási környezet a jelen oktatási keretek között is átalakítható fejlesztő környezetté, ami által a tanulásba beépül az szenzomotoros és nyelvi fejlesztés.
2. Az általános iskola első két évében a tanulási környezet átalakítása – osztályterem elrendezése, mozgáseszközök a teremben, digitális tanulás, tanulókártyák és egyéb, a mindennapi tanulásba épített, kognitív működést megalapozó szenzomotoros és nyelvi fejlesztés – jelentősen csökkenti az iskolai kudarcok kialakulását.

A kutatás lényeges jellemzője, hogy a kutatásba bevont iskolák pedagógusai a felajánlott módszereket felkészülés után kipróbálják, munkájukba önálló innovációként bevezetik és rendszeresen használják a mindennapi tanítás során. Az így átalakított tanulási környezet hatását a 2 év fejlesztés utáni vizsgálatok hivatottak megmutatni. A módszertani fejlesztés az általános iskola 1. és 2. évfolyamán zajlik. A kiválasztott mintába 25-30 általános iskolát vonunk be 2-2 tanítóval. A felkészülési szakasz 2022 tavaszán kezdődik, a fejlesztés 2022. szeptember 1-jétől 2024. június 15-ig tart, így a 2022 szeptemberében a leendő első osztályosokat érinti.

Kutatásunkat és fejlesztésünket elsőként, értelemszerűen régiónk (földrajzi értelemben a Főiskolát fenntartó Váci Egyházmegye területének) köznevelési rendszerében szeretnénk elindítani, egyházi és állami fenntartású iskolákat is bevonva.

A programba iskolák jelentkezését várjuk, azokon belül is az ugyanabban az első osztályban tanító tanítópárokat, tanító-napközis párokat. Pedagógus kollégáink módszertani felkészülése online és jelenléti formában történik majd, előre egyeztetett időpontban, a jelenléti felkészülés helyszíne Vác, a Főiskola épülete. A résztvevő pedagógusok a módszertani fejlesztés két éve alatt a kutatócsoporttól rendszeres szakmai támogatást kapnak, és a pályázat keretein belül pénzügyi támogatásban is részesülnek. Értelemszerű kritériuma az egységes kutatási környezetnek, hogy a résztvevők a 2022/2023-as tanévet a 2020 évi Nemzeti alaptantervnek megfelelő tankönyvek használatával indítsák.

Megtisztelő lenne a Tankerületi Központ együttműködő támogatása és segítsége e szakmai célok elérésében, a híradásban, kapcsolatteremtésben esetlegesen érdeklődő iskolákkal.

A részletekkel 2021. október 20-ig keressük meg a csatlakozni kívánó iskolák vezetőit.

Vác, 2021. szeptember 21.

Dr. Gyarmathy Éva

egyetemi tanár

az AVKF kutatócsoportjának vezetője